DECRETO 123/2008, do 22 de maio, polo que se declara, en concreto, a utilidade pública e se dispón a urxente ocupación dos bens e dereitos afectados polo proxecto de trazado da VAC da Costa Norte, treito Celeiro-San Cibrao. Clave LU/00/063.01.4.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 18/06/2008

Con data do 28 de abril de 2008, o director xeral de Obras Públicas, por delegación da conselleira de Política Territorial, Obras Públicas e Transportes, aprobou o proxecto de trazado da VAC da Costa Norte, treito Celeiro-San Cibrao. Clave LU/00/063.01.4.
A dita actuación ten por obxecto vertebrar o territorio da costa norte de Galicia, ao mellorar a súa accesibilidade e a súa conectividade nun dobre sentido:
-Mellora as comunicacións interiores da zona, actualmente moi deficientes, e diminúe os tempos de percorrido cos conseguintes aforros de custos do transporte.
-Conecta o territorio afectado co resto de Galicia e de España a través das grandes vías de alta capacidade A-8, A-6, autovía do Estado de conexión da A-8 ca VAC da Costa Norte en San Cibrao, e AG-64.
Así mesmo, a VAC proxectada constrúe un eixe fundamental para potenciar o desenvolvemento económico da zona e para a mobilidade de toda a poboación da comarca da Mariña luguesa.
Ofrece, a nova estrada, un novo trazado, moderno, cómodo e seguro, para todos os usuarios, como alternativa á estrada actual (LU-862), pechando un anel de vías de alta capacidade constituído pola A-8, a AG-64 e a propia VAC da Costa Norte.
A estrada actual LU-862 foi acondicionada hai moitos anos, ten un trazado en planta e alzado obsoleto, presenta unha elevada sinistralidade e soporta unha intensidade de tráfico das máis elevadas de toda a rede da provincia de Lugo.
A teor do previsto no artigo 16 da Lei 4/1994, do 14 de setembro, de estradas de Galicia, a aprobación do devandito proxecto implica a declaración de utilidade pública e a necesidade de ocupación dos bens e de adquisición de dereitos correspondentes para os efectos de expropiación.
As razóns antes expostas aconsellan unha actuación urxente coa finalidade fundamental de permitir a posta en funcionamento, no prazo máis breve posible, dunha estrada que non só supoña adecuarse aos niveis do tráfico existente na zona, senón que reducirá o risco de accidentes.
Polo exposto, cómpre acudir ao procedimiento de expropiación urxente previsto na Lei de expropiación forzosa.
Os bens e dereitos en que se concreta a declaración de urxente ocupación aparecen recollidos e valorados no antes citado proxecto de trazado.
A competencia para a declaración de urxente ocupación correspóndelle ao Consello da Xunta de Galicia, en virtude do previsto no artigo 52 da Lei de expropiación forzosa e no artigo 2 do Decreto 156/1982, do 15 de decembro, sobre asunción das transferencias en materia de estradas.
Na súa virtude, e en aplicación do establecido no artigo 28.2º do Estatuto de autonomía de Galicia e dos artigos 10 e 52 da Lei de expropiación forzosa, en relación co previsto no artigo 16 da Lei 4/1994, do 14 de setembro, de estradas de Galicia, por proposta da conselleira de Política Territorial, Obras Públicas e Transportes, e logo da deliberación do Consello da Xunta de Galicia, na súa reunión do día vinte e dous de maio de dous mil oito,
DISPOÑO:
Artigo único.-Declarar a utilidade pública e a urxente ocupación dos bens e dereitos necesarios, que se concretan no expediente administrativo instruído, para os efectos de expropiación, para a execución do proxecto de trazado da VAC da Costa Norte, treito Celeiro-San Cibrao. Clave LU/00/063.01.4.
Santiago de Compostela, vinte e dous de maio de dous mil oito.
Emilio Pérez Touriño
Presidente
María José Caride Estévez
Conselleira de Política Territorial, Obras Públicas
e Transportes